གྱུར་ཞིང་སྣ་བུག་གཡས་པ་ནས་རླུང་འབྱིན་པར་བྱེད་དོ།  ། ལ་ལ་ན་ནི་ཕྱི་རོལ་དུ་སྤྱི་གཙུག་གསེར་གྱི་སྒོ་ཞེས་བྱ་བ་ཕྱེ་ནས་སྣ་བུག་གཡོན་པ་ནས་གཙོ་བོར་རླུང་སྡུད་པར་བྱེད་དོ།  ། འོག་ཏུ་ནི་རྩ་གཉིས་པོ་འདི་ལྟེ་བའི་གནས་སུ་འཛོམ་ཞིང་མར་གསང་བའི་གནས་སུ་སོང་བ་ལས་རོ་མས་ནི་བཤང་བ་འཕེན་པར་བྱེད།  རྐྱང་མས་ནི་གཅི་བ་འཕེན་པར་བྱེད་དོ༑ ༑ བྱང་ཆུབ་ཀྱི་སེམས་ཀྱི་ལས་ནི་གཡས་པས་ཉི་མ་འཛིན་པར་བྱེད་ཅིང་གཡོན་པས་ཟླ་བ་བྱང་ཆུབ་ཀྱི་སེམས་འཛིན་པར་བྱེད་དོ།  ། རྩ་དེ་གཉིས་ཀུན་འདར་གྱི་གནས་སུ་མཐུ་འཛོམ་པ་ལས་ནི་དྲག་པོའི་ཡི་གེ་ཀྵ་གནས་པར་བཞེད་དོ།  ། འདི་ལ་རླུང་གནད་དུ་བསྣུན་ན་ནི་དྲོད་བསྐྱེད་པར་བྱེད་དོ།  ། དེའི་འོག་ལ་ནི་ཕཊ་དམར་ནག་གམ་ལྗང་ཁུ་ཡོད་པར་བཞེད་དོ།  ། འདི་ཡང་རྩ་གཉིས་ཀྱི་ཁོངས་སུ་བསྡུའོ༑ ༑ དེ་དག་གིས་ནི་འཁོར་ལོ་བཞི་ལ་གནས་པའི་དོན་ཕལ་ཆེར་བཤད་དོ། །  ཞིབ་ཏུ་ནི་གཞུང་ཉིད་དུ་བཤད་དོ།  ། བྱང་ཆུབ་ཀྱི་སེམས་ནི་བདུད་རྩི་ལྔ།  འབྱུང་བ་བཞིའི་ངོ་བོ་ཡིན་པ་ལས་བདུད་རྩི་ལྔ་ནི་འོག་ནས་ཕུང་པོ་ལྔའི་མིང་གིས་བསྟན་ལ༑  འབྱུང་བ་བཞི་ནི་ས་ལ་སོགས་པའི་མིང་གིས་བསྟན་ཏོ།  ། དེ་ལྟ་བུའི་ཁམས་ཀྱང་ཐིག་ལེ་ཞེས་བྱ་བས་བསྡུས་པ་དང་།  དེ་ལ་བརྟེན་པའི་བདེ་བ་དང་།  མི་རྟོག་པ་སྟེ།  རྣམ་པ་གསུམ་ཀ་ཡང་བྱང་ཆུབ་ཀྱི་སེམས་ཀྱི་ཁོངས་སུ་བསྡུ་ལ།  ཏིང་ངེ་འཛིན་ཞེས་བྱ་བ་ལ་སོགས་པ་སྔ་མའི་མིང་དང་ཡང་སྦྱར་རོ།  ། རླུང་གཏན་ལ་ཕབ་པའི་དབང་དུ་བྱས་ན་སྦྱོར་བ་བཞི་ནི་རླུང་ཡིན་ཏེ་ས་རླུང་ལ་སོགས་པའོ། །  འདི་དག་གི་ཁ་དོག་དང་ཚད་ལ་སོགས་པ་ནི་མང་གྱིས་དོགས་ནས་འདིར་མ་ བཀོད་དོ།  ། ཡང་རླུང་གི་རང་བཞིན་ནི་འཇུག་པ་དང་།  གནས་པ་དང་།  ལྡང་བ་དང་གསུམ་ཡིན་པ་དང་།  སོ་སོར་སྦྱོར་བ་ལ་སོགས་པའི་མིང་གིས་ཀྱང་གདགས་སོ༑ ༑ དེ་ལྟར་ན་གསུམ་ཚན་དུ་བསྡུ་བ་ནི་རྩ་དང་།  རླུང་དང་བྱང་ཆུབ་ཀྱི་སེམས་གསུམ་ཀ་ལ་མིང་ཐོབ་པ་ཡིན་ནོ།  ། གཞུང་ལས་ནི་རྒྱུད་གཞུང་གཙོ་བོའི་དབང་དུ་བྱས་ནས་འཁྲུགས་སུ་སྟོན་ཀྱང་བླ་མ་དམ་པའི་གདམས་ངག་གིས་སམ་བནྡ་ད་ཞེས་བྱ་བ་དང་།  རི་ཐི་ཞེས་བྱ་བ་འབྲེལ་བ་ཅན་གྱི་དབང་དུ་བྱས་ནས་ཕྱོགས་གཅིག་ཏུ་བསྡེབས་པ་ཡིན་ནོ།  ། དེ་ལྟ་བུའི་རྒྱུད་ཀྱི་རིམ་པ་ཐམས་ཅད་ཀྱང་ཐོས་བསམ་གྱིས་གཏན་ལ་དབབ་པར་བྱ་བ་ཡིན་པས།  ཇི་སྙེད་ཡོད་པའི་ཆོས་ཐམས་ཅད་ཇི་ལྟ་བ་བཞིན་དུ་རང་གི་སྐུ་གསུང་ཐུགས་རྡོ་རྗེ་ལ་ནང་དུ་གཏན་ལ་ཕབ་ལ།  ཕྱི་རོལ་ན་ཤེས་བྱ་མེད་པར་སྒྲོ་འདོགས་བཅད་པར་བྱའོ།  ། དེ་ལྟ་བུའི་དོན་རྣམས་གཞུང་དང་ཟུར་ཙམ་སྦྱར་ན་ཨེ་བཾ་མ་ཡ་བཞིས་མདོར་བསྟན།  ཨེ་ལས་ཀྱི་ཕྱག་རྒྱ་ལ་སོགས་པས་རྒྱས་པར་བཤད།  སྤྲུལ་པའི་འཁོར་ལོ་ཞེས་བྱ་བ་ལ་སོགས་པས་རབ་ཏུ་རྒྱས་པར་བཤད་པར་གསུང་ངོ་།  ། ཚིག་དོན་ནི་གཞུང་དུ་བརྟག་པར་བྱ་སྟེ།  གཞུང་མང་གྱིས་དོགས་པས་འདིར་མ་བཀོད་དོ། །  ། ། ད་ནི་སྲུབ་པ་དང་སྲུབ་པར་བྱེད་ཅེས་བྱ་བ་ལ་སོགས་པའི་ཚིག་རྣམས་ཀྱི་ལམ་སྔགས་དང་།  ཡེ་ཤེས་དང་།  འབྲས་བུ་གསང་བའི་རིམ་པ་སྟོན་པ་ལས།  དེ་ལ་ཐོག་མར་སྔགས་ཀྱི་རིམ་པའི་མངོན་པར་རྟོགས་པའི་རིམ་པ་གཞུང་ཚིག་དང་སྦྱར་ཏེ་རྟོགས་པར་བྱས་ན་དང་པོར་བསྐྱེད་པའི་རིམ་པ་འདུས་པ་ལ་སོགས་པའི་ལྷའི་རྣལ་འབྱོར་རམ།  མའི་རྒྱུད་གང་ཡང་རུང་བའི་ལྷའི་རྣལ་འབྱོར་སྔོན་དུ་སོང་བས་སྣ་བུག་གཡས་པའི་རླུང་གིས་དཀྱིལ་འཁོར་གྱི་ལྷ་རྣམས་སྣ་བུག་གཡོན་ནས་བསྡུས་ལ།  ཡང་སྣ་བུག་གཡས་པའི་འོད་ཀྱིས་ཕག་མོ་ལ་སོགས་པའི་ཡུམ་ལ་ཕོག་པས་ཡུམ་འོད་ཟེར་གྱི་རྣམ་པར་བྱས་ལ་སྣ་གཡོན་ནས་ཞུགས་ཏེ་རྩ་ལ་ལ་ནའི་ལམ་ནས་དྲངས་ལ་ལྟེ་བའི་ཨཾ་ལ་བསྟིམ་མོ།  ། ཨཾ་གི་འོད་ཀྱིས་སྤྲུལ་པའི་འཁོར་ལོ་གསལ་གདབ།  འཁོར་ལོ་དེའི་འོད་ཀྱིས་གོང་མ་རྣམས་རིམ་གྱིས་གདབ་བོ།  ། དེ་ནས་རྩ་གཉིས་ཀྱང་གསལ་བཏབ་ལ།  ཐབས་ཀྱི་ཡི་གེ་ཨཱ་ལི་ཀཱ་ལིས་རྩ་གཉིས་ཀྱི་སྒོ་དགག་པ་དཔྱིད་ཀྱི་ཐིག་ལེ་ལྟར་བྱས་པའམ།  མ་བྱས་ཀྱང་རུང་སྟེ།  རྟེན་དམིགས་ཡུལ་གསལ་གདབ་བོ།  ། དེ་ནས་སྔགས་ཀྱི་རིམ་པ་དངོས་ལ་གསུམ་ལས་དང་པོ་རེ་ཞིག་རླུང་དང་འགྲོགས་ཏེ་སེམས་སྦྱང་བ་ནི་ལྟེ་བའི་ཨཾ་ལས་འོད་དམར་པོ་བྱུང་ནས་རྩ་གཡས་ཀྱི་ར་ས་ན་ནས་ཞུགས་ཏེ་ཡིག་འབྲུ་བཀོད་ནས་འདྲེ་ཞིང་འདྲེ་བའམ།  དེ་མེད་ན་རྩ་སྦུབས་སྟོང་པ་ནས་སྙིང་ཁ་ལ་སོགས་པ་འཁོར་ལོ་རྣམས་ཀྱི་གནས་སུ་ལན་རེ་འདུ།  ཡང་བྱེ་ཞིང་ར་ས་ན་ཉིད་ནས་འགྲོ།  དེ་ལྟར་སྤྱི་གཙུག་ཏུ་སོང་ནས་ཡང་འཇུག་པའི་རླུང་དང་འགྲོགས་ཏེ།  སྟེང་གི་ལ་ལ་ན་ནས་མར་ཁ་དོག་དཀར་པའི་གཟུགས་ཀྱིས་འོང་བར་གསལ་གདབ།  འཁོར་ལོའི་ལྟེ་བ་རྣམས་ན་ཡང་འདྲེ་ཞིང་ཡང་བྱེ་ལ་མཐར་ལྟེ་བའི་ཨཾ་ཉིད་ལ་ཐིམ།  ཡང་གཡས་ནས་སྔ་མ་བཞིན་བཏང་།  སྤྱི་གཙུག་ནས་བཟུང་སྟེ་གཡོན་དུ་འཁོར།  སྤྱིར་ཡང་ལྟེ་བར་ཐིམ་པའི་བར་དུ་དེ་ལྟར་འཁོར་ཞིང་རྩ་གཉིས་དང་རྩ་ཡིག་རྣམས་གསལ་གདབ་པ་ལ་ཡུན་རིང་དུ་བསླབ།  དེ་ལྟར་གསལ་བ་དང་།  གཡོན་དུ་འཁོར་བའི་རྗེས་ལ་རླུང་ལྟེ་བའི་ཨཾ་ལ་བསྟིམ་པའམ།  འོག་གི་ཀྵ་ལྗང་ཁུ་ལ་བསྟིམ༑  སྟེང་རླུང་ཐུབ་ཚད་དུ་མནན་ཞིང་འོག་གི་རླུང་བསྐུམ་མོ།  ། སྟེང་འོག་གི་རླུང་གཉིས་ཀ་དང་།  ཡང་རྩ་གཡས་གཡོན་གཉིས་ལས་འབྱུང་བས་སྲུབ་པ་དང་།  བསྲུབ་པའི་ཡན་ལག་སྦྱོར་ཞེས་པའི་དོན་ཡིན་ནོ།  ། དེ་བས་ན་ལས་ཀྱི་རླུང་ནི་རྩ་གཉིས་ཏེ་འོག་གི་རླུང་ཡིན་ལ།  ཡེ་ཤེས་ཀྱི་མེ་ནི་ལྟེ་བའི་འོག་གི་ཀྵ་ལས་འབར་བའོ༑ ༑ དེ་ལྟར་ན་ཐུན་ཆུང་བཞིའི་གྲངས་མང་དུ་བསྒོམས་པས་འབྱུང་བ་ལྔའི་རླུང་རྣམས་ཀྵའི་གནས་ནས་ཞུགས་ཏེ་ལྟེ་བའི་ཨཾ་ལ་གནད་དུ་བསྣུན་པས་ཕྱིར་ལུས་འཕར་ཞིང་གཡོ་དྲོད་སྐྱེའོ།  ། ནང་དུ་རྟགས་ལྔ་འབྱུང་བ་ནི་གཞུང་ལས་དུ་བར་འཐུལ་ཞེས་བྱ་བ་ལ་སོགས་པ་ཡིན་ཏེ།  སའི་རླུང་ཞུགས་པ་ལས་ནི་དུ་བ།  ཆུ་ལས་སྨིག་རྒྱུ།  མེ་ལས་སྲིན་བུ་མེ་ཁྱེར།  རླུང་ལས་མར་མེ་ཉེ་བར་འབར་བ།  ནམ་མཁའ་ལ་ཐིམ་པ་ལས་ནི་མེ་མགྲིན་པའི་བར་དུ་འབར་བ་ལས་སྤྲིན་མེད་ནམ་མཁའ་སྟེ།  ཨཾ་ངམ་ཀྵ་སྟོང་པའོ།  ། འདིའི་དུས་ན་ཙཎྜ་ལཱི་སྟོབས་སུ་གྱུར་པ་ཞེས་བྱ་བ་ཡིན།  ལྕེས་གདོང་ཁེབས།  དཔུང་པ་འཕེལ།  རྟགས་གཞན་ཡང་འབྱུང་།  དེ་ནས་འཁོར་ལོ་གོང་མ་རྣམས་དང་།  དེ་བཞིན་གཤེགས་པའི་རྒྱུད་ལ་འགྲོ་འོང་བྱེད་དེ།  ཨཾ་ལས་གཡས་ཕྱོགས་ཀྱི་རོ་མ་ནས་མེ་སྦར་ཏེ།  སྙིང་ཁའི་འཁོར་ལོའི་ཡིག་འབྲུ་རྣམས་བསྲེགས་པ་ལམ་དེ་ཉིད་ནས་བྱུང་སྟེ།  ལོངས་སྤྱོད་ཀྱི་འཁོར་ལོ་ཡང་བསྲེགས།  དེ་ནས་སྨིན་མཚམས་གནད་ཀྱི་སྒོ་ཕྱེ་ནས་སྣ་བུག་གཡས་ནས་བྱུང་སྟེ།  ཕྱོགས་བཅུའི་དེ་བཞིན་གཤེགས་པ་ཐམས་ཅད་ཀྱི་ཤངས་ཀྱི་བུ་ག་ནས་ཞུགས་ཏེ།  སྤྱི་གཙུག་གསེར་གྱི་སྒོ་ཛཱ་ལནྡྷ་ར་ཞེས་བྱ་བ་ནས་ཕྱེ་ནས་སྤྱི་གཙུག་གི་འཁོར་ལོ་བཞུ་བཏུལ་བྱས།  ཡང་གཡོན་ནས་བྱུང་སྟེ་མགྲིན་པར་ཞུགས་ལོངས་སྤྱོད་ཀྱི་འཁོར་ལོ་བཞུ་བཏུལ་བྱས།  ཡང་དེ་ཉིད་ནས་སོང་སྟེ་ཆོས་ཀྱི་འཁོར་ལོ་བཞུ་བཏུལ་བྱས།  ཡང་དེ་ཉིད་ནས་སོང་སྟེ་ལྟེ་བའི་འཁོར་ལོ་ལ་ཡང་བཞུ་བཏུལ་བྱས་ནས་སྲིན་བུ་པད་པས་ཁྲག་འཐུང་བ་ལྟར་རླུང་སེམས་འདྲེན་པས་ཏ་ཐཱའི་རྩ་གཡས་ནས་བྱུང་སྟེ།  སྨིན་མཚམས་གནད་ཀྱི་སྒོ་ཕྱེ་ནས་ཤངས་གཡས་པ་ནས་བྱུང་༑  བདག་གི་སྣ་བུག་གཡོན་པར་ཞུགས་སྤྱྀ་གཙུག་གསེར་གྱི་སྒོ་ཛཱ་ལནྡྷ་ར་ཕྱེ་ནས་སྤྱི་བོའི་འཁོར་ལོ་རྒྱས་པར་སོང་།  དེ་ཙམ་ལ་སྔགས་ཀྱི་རིམ་པ་ཞེས་ཁ་ཅིག་བཞེད་དོ།  ། གཞུང་ཚིག་དང་སྦྱར་ན་བདག་གི་རྒྱུད་ཀྱི་འཁོར་ལོ་སྲེག་པ་ནི།  དེ་བཞིན་གཤེགས་པ་རྣམས་བསྲེགས་ནས་ཞེས་བྱ་བ་ནས་བཟུང་ནས་ལན་གསུམ་བྱས་ནས་ཞེས་བྱ་བའི་བར་རོ།  ། ཏ་ཐཱའི་རྒྱུད་ལ་འཇུག་པ་ནི་མཛོད་སྤུར་སོང་ནས་ཞེས་བྱ་བ་ནས་དམ་ཚིག་གི་འཁོར་ལོ་བསྲེག་གོ་ཞེས་བྱ་བའི་བར་རོ།  ། ཡང་འཁྲུགས་ཀྱི་ཚུལ་དུ་བྱས་ལ་ཚུར་བསྡུ་བ་ནི་དེ་ནས་དེ་བཞིན་བཤེགས་པ་ཞེས་བྱ་བ་ནས་སོ་མཚམས་ཀྱི་ནང་དུ་སོང་བའི་བུ་ག་རྣམས་ཞེས་བྱ་བའི་བར་དང་།  ཡང་ཡར་ལོག་སྟེ་འབྱུང་བ་དང་འཇུག་པའམ་ཞེས་བྱ་བ་ནས་སྔགས་ཀྱི་རིམ་པའོ།  །  ཞེས་པའི་བར་གྱིས་བདག་ཉིད་ཀྱི་རྒྱུད་ལ་འཇུག་པ་བསྟན་ཏེ།  སྔགས་ཀྱི་རིམ་པའོ༑ ༑ དེ་དག་གི་རྗོད་བྱེད་ནི་མ་ཡ་ཞེས་བྱ་བས་བསྟན་ཏེ།  མས་མེ་བསྟན་ལ་ཡས་ནི་རླུང་བསྟན་མེ་རླུང་བརྟེན་པར་ཤེས་པར་བྱའོ།  ། དེ་ནས་བརྗོད་བྱ་རྗོད་བྱེད་གཉིས་རྒྱས་པར་བསྟན་པའི་ཚུལ་གྱིས་སྔགས་ཀྱི་རིམ་པར་བསྟན་པར་ཤེས་པར་བྱའོ།  ། དེ་ནས་ཡེ་ཤེས་ཀྱི་རིམ་པ་ཞེས་བྱ་བ་ནི་རླུང་དབུ་མ་ནས་ཞུགས་སྤྱི་བོའི་ཧཾ་ཞུ་སྟེ།  ཐིག་ལེ་བཞི་རྒྱུད་མར་ཡས་དབུ་མ་ནས་འཇུག་པ་ཡིན་པས་དང་པོ་ནི་ཤིན་ཏུ་འཇུག་དཀའ་བ་ཡིན་པའི་ཕྱིར་ཐིག་ལེ་གཅིག་ལ་ཡང་སྤྱི་གཙུག་ཏུ་དམིགས་པ་བརྟན་དགོས་སོ།  ། ཞུགས་ནས་མགྲིན་པ་ཡན་ཆད་དུ་གསུམ་ལ་དགའ་བ་སྐྱེ།  སྙིང་ཁ་ཡན་ཆད་དུ་གཉིས་ལ་མཆོག་དགའ།  ལྟེ་བ་ཡན་ཆད་དུ་གཅིག་ལ་དགའ་བྲལ་སྐྱེ།  རྩ་གནས་ཐམས་ཅད་དུ་ཁྱབ་ན་ནི་ལྷན་ཅིག་སྐྱེས་པའོ། །  སྐུ་གསུམ་ཉམས་ཀྱང་བརྩིའོ།  ཉམས་འདི་ཅི་རིགས་པར་བརྟན་ན་ནི་ཕྱི་རོལ་འབྱུང་བ་བཞིའི་བར་ཆད་སེལ་ནུས།  ནང་གི་ནད་གཞི་མཐའ་དག་སྤངས།  མངོན་ཤེས་རྣམས་ཅི་རིགས་པར་འབྱུང་།  རང་གཞན་གྱི་དོན་ཅི་རིགས་པར་འགྲུབ་བོ། །  དེ་དག་གི་དོན་གཞུང་ཚིག་དང་སྦྱར་ན་ལོངས་སྤྱོད་ཀྱི་འཁོར་ལོ་ནས་སོང་སྟེ་ཞེས་བྱ་བ་ནས་བཟུང་སྟེ།  དེ་ལ་ཡེ་ཤེས་ཀྱི་རིམ་པའོ་ཞེས་བྱ་བའི་བར་གྱིས་བསྟན་ཏོ། །  གླེང་གཞིའི་མདོ་དང་སྦྱར་ན་སྲུ་ཏ་ཞེས་བྱ་བས་བསྟན་ཏེ་འཛག་པའོ།  ། ཡེ་ཤེས་ཀྱི་རིམ་པ་སྟེ་དེ་ལྟར་ལམ་གཉིས་བསྟན་ཏོ། །  ། ། དེ་ལྟར་ལམ་བསྒོམ་པའི་མཐུས་རྒྱུ་ཡོན་ཏན་ཏུ་གྱུར་པ་ནི་གསང་བ་ཞེས་བྱ་སྟེ།  དེ་ལས་དོན་ནི་ལས་ཀྱི་རླུང་ཉི་ཁྲི་ཆིག་སྟོང་དྲུག་རྒྱ་དབུ་མར་ཐིམ་པས་སེམས་རྟོག་མེད་རྣལ་མར་འགྱུར་ལ།  སོ་དང་སེན་མོ་ལ་སོགས་པ་བསྐྱེད་པའི་ནུས་པ་དང་ལྡན་པའི་བྱང་ཆུབ་ཀྱི་སེམས་དབུ་མར་ཐིམ་པ་ལས་ནི་ལུས་ཟག་མེད་པྲ་སེ་ན་ལྟ་བུར་འགྱུར་རོ།  ། དེ་ནས་སྐུ་དང་ཡེ་ཤེས་ཟུང་དུ་འཇུག་པའམ།  སྟོང་པ་དང་སྙིང་རྗེ་གཉིས་སུ་མེད་པའམ།  ཡོན་ཏན་གྱི་ཆོས་སྐུ་གསུམ་རྣམ་པར་བཞག་པ་ཞེས་བྱ་བ་ཡིན་ནོ།  ། དམ་པ་ཁ་ཅིག་གིས་ནི་སྤྱོད་པ་རྣམ་པ་གསུམ་སྤྱོད་པར་བཞེད་དོ།  ། བདག་གི་བླ་མ་དམ་པས་ནི་རླུང་སེམས་ཐིམ་པ་ཉིད་ཀྱི་ཤིན་ཏུ་སྤྲོས་མེད་ཀྱི་སྤྱོད་པ་ཡིན་པས།  སྐབས་འདིར་སྤྱོད་པ་སྤྱད་པ་མེད་དོ།  ། སྤྲོས་མེད་ནི་རྫོགས་རིམ་གྱི་རྗེས་སྤྱོད་ཡིན་པར་བརྗོད་དོ།  ། སྤྲོས་བཅས་ནི་བསྐྱེད་པའི་རིམ་པ་དང་འབྲེལ་པས་དོན་གྱི་སྤྱོད་པ་ཚང་ངོ་།  ། གསང་བའི་གཞུང་ཉིད་དང་སྦྱར་ན་གླེང་གཞིའི་མདོ་ནི་དུས་གཅིག་ཅེས་བསྟན།  འོག་ནས་དུས་གཅིག་ན་ཞེས་བྱ་བ་ལ་སོགས་པ་གསུངས་ཏེ། དཔེར་(ན་)དབྱར་དགུན་སྤངས་པ་ནི་དཔྱིད་ཀྱི་དུས་སོ། །  ནང་དུ་རླུང་དང་ཐིག་ལེ་སྤངས་པ་དབུ་མར་ཐིམ་པ་ལས་འགོག་པའི་དུས་ཞེས་བྱ་སྟེ༑  དེ་ནི་བསམ་གྱིས་མི་ཁྱབ་པའི་དུས་ཅིག་གོ། དེ་ནི་ཡོན་ཏན་གྱི་གཞི་ཡིན་ནོ། །  དེ་ལ་ལྡན་པའི་ཡོན་ཏན་གྱི་ཁྱད་པར་གྱི་ཆོས་རྣམས་ནི་བཅོམ་ལྡན་འདས་ཞེས་བྱ་བ་ནས་བྷ་ག་ལ་བཞུགས་སོ།  ། ཞེས་བྱ་བའི་བར་གྱིས་གསུངས་སོ།  ། དེ་ལ་དང་པོ་མཚམས་སྦྱར་བ་ནི་ད་ནི་སྔགས་དང་ཞེས་བྱ་བ་ལ་སོགས་པས་བསྟན།  རླུང་དབུ་མར་ཐིམ་པ་ནི་སྒོ་གཉིས་འགགས་ཞེས་བྱ་བ་ལ་སོགས་པས་བསྟན།  བྱང་སེམས་དབུ་མར་ཐིམ་པ་ལས་ལུས་པྲ་སེ་ན་ལྟ་བུ་ཟག་མེད་ཐོབ་པ་ནི་ཕུང་པོ་ཁམས་དང་སྐྱེ་མཆེད་དང་བྲལ་ཞེས་པའི་ཚིག་གིས་བསྟན།  སེམས་རྟོག་མེད་རྣལ་མར་གྱུར་པ་ནི་ཡུལ་རྣམས་ཞེས་བྱ་བ་ནས་བྱང་ཆུབ་ཀྱི་སེམས་ཡིན་ཏེ་ཞེས་བྱ་བའི་བར་གྱིས་བསྟན།  དེ་ལྟར་སྐུ་དང་ཡེ་ཤེས་ཟུང་དུ་འཇུག་པའི་བཞུགས་པ་ནི།  རྡོ་རྗེ་བཙུན་མོའི་བྷ་ག་ལ་བཞུགས་སོ་ཞེས་བྱ་བའི་ཚིག་དང་སྦྱར་ཏེ།  བཙུན་མོ་ནི་ཆོས་ཀྱི་དབྱིངས་ཡིན་ལ།  བྷ་ག་ནི་དོན་རྣམ་པར་ཐར་པའི་སྒོ་གསུམ་མོ།  །  བཞུགས་པ་ནི་དབྱིངས་དང་ཡེ་ཤེས་གཉིས་སུ་མེད་པའི་ཚུལ་དུ་བཞུགས་སོ།  །  ཐམས་ཅད་ཀྱང་ཡིན་ལ་ཞེས་བྱ་བ་ལ་སོགས་པའི་སྒྲ་ནི་གསང་བའི་རིམ་པའི་ཁྱད་པར་གྱི་ཆོས་དེ་བཞིན་གཤེགས་པ་ཐམས་ཅད་ཅེས་བྱ་བའི་དོན་ཏེ།  ཟག་མེད་ཀྱི་ཕུང་པོ་ལྔ་བདག་མེད་པའི་བྱང་ཆུབ་ཀྱི་སེམས་ཀྱིས་བསྡུས་པའོ།  ། སྐུ་གསུང་ཐུགས་ཀྱི་ཡིག་འབྲུ་གསུམ་ནི་དེས་མཚོན་ནས་བྱང་ཆུབ་ཀྱི་སེམས་རྡོ་རྗེའི་སྐུ་གསུང་ཐུགས་སུ་གྱུར་པའོ།  ། རྒྱུ་ནི་ཞུ་བ་དང་བདེ་བ་དང་མི་རྟོག་པ་གསུམ་མོ།  །  བཙུན་མོ་ནི་འབྲས་བུའི་སྣང་བ་ལ་གཙོར་སྦྱར་བ་ཡེ་ཤེས་ཀྱི་ནི་སྣང་བའི་ལྷ་མོ་རྣམས་ལ་བྱའོ།  ། ཡང་བཙུན་མོ་ནི་ཤེས་རབ་ལྷ་མོ་རྣམས་སོ།  ། བྷ་ག་ནི་རྩ་མདུད་དོ༑ ༑ དེ་དག་གི་བྱང་ཆུབ་ཀྱི་སེམས་དབུ་མར་འདུས་པ་ལས་གསང་བའི་རིམ་པ་མངོན་དུ་འགྱུར་ཞེས་བྱ་བའི་དོན་ཏོ།  ། དེ་དག་གིས་ནི་རིམ་པ་བཞིའི་དོན་རྒྱས་པར་བསྟན་ཏོ།  ། ཨེ་བཾ་ཞེས་བྱ་བ་ལ་སོགས་པས་ནི་ཧེ་བཛྲའི་རྒྱུད་ཚིག་དང་སྦྱར་ནས་རིམ་པ་བཞིའི་དོན་བསྡུས་ཏེ་བསྟན་པ་ཡིན་ནོ།  ། དེ་དག་གིས་རྣལ་འབྱོར་བླ་ན་མེད་པའི་རྒྱུད་ཚིག་གི་རྗོད་བྱེད་དང་སྦྱར་བའོ།  ། ཆོས་རྣམས་གང་དག་ཅེས་བྱ་བ་ལ་སོགས་པས་ནི་ཕ་རོལ་ཏུ་ཕྱིན་པའི་རྗོད་བྱེད་ཀྱི་སྒྲ་དང་སྦྱར་ནས་བསྟན་ཏེ་སྡུག་བསྔལ་དང་ཀུན་འབྱུང་གིས་རྒྱུད་རིམ།  ལམ་གྱི་བདེན་པས་སྔགས་དང་ཡེ་ཤེས༑  འགོག་པའི་བདེན་པས་ནི་འབྲས་བུ་གསང་བའི་རིམ་པ་བསྟན་ཏོ།  ། སྲིད་པའི་ངོ་བོ་ཉིད་ཀྱི་དག། ཅེས་བྱ་བ་ལ་སོགས་པའི་ཚིགས་སུ་བཅད་པ་གཅིག་གིས་དཔལ་མཆོག་ལ་སོགས་པའི་གཙོ་བོར་བྱས་ནས་ཟག་བཅས་ཟག་མེད་དུ་གྱུར་པའི་སྒོ་ནས་གསང་པའི་རིམ་པ་ཁྱད་པར་དུ་བསྟན་ཏོ།  ། ཆོས་ཀྱི་ཕུང་པོ་བརྒྱད་ཁྲི་བཞི་སྟོང་ཞེས་བྱ་བ་བརྗོད་བྱ་ཡིན་ལ།  དེ་དྲུག་བརྗོད་བྱ་ཐུན་མོང་ལ་སྐྱབས་འགྲོ་དང་སེམས་བསྐྱེད་དང་།  སྔགས་དང་ཕྱག་རྒྱ་ལ་སོགས་པ་བསྟན་ཏོ། །  འདིར་བཛྲ་སཾ་བྷ་རའི་མདོ་དང་སྦྱར་ཏེ་རིམ་པ་བཞིན་སྦྱོར་བ་མཛད་པ་ལ་ཨོ་ལ་པ་ཏི་ཞེས་བྱ་བ་ཡིན་ནོ།  ། ས་མ་པ་ཏྲ་དབྱུ་གུ་གཅིག་ལ་སུམ་བརྒྱ་སུམ་ཅུ་རྩ་ཕྱེད་དང་བརྒྱད་རྒྱུའོ།  ། ཆུ་ཚོད་གཅིག་ལ་དྲུག་བརྒྱ་བདུན་ཅུ་རྩ་ལྔ།  འཕོ་བ་གཅིག་ལ་སྟོང་སུམ་བརྒྱ་ལྔ་བཅུ།  ཐུན་ཕྱེད་གཅིག་ལ་ཉིས་སྟོང་བདུན་བརྒྱ།  ཐུན་མཚམས་གཅིག་ལ་ལྔ་སྟོང་བཞི་བརྒྱ་རྒྱུའོ།  ། དེ་ལྟར་ཡུལ་ཐམས་ཅད་དུ་ཅིག་ཅར་ཁྱབ་ཅིང་རྒྱུའོ༑ ༑ དེ་ལ་དབུགས་གཅིག་རྒྱུ་བ་དང་།  གྲངས་རྫོགས་པར་རྒྱུ་བ་ནི་ཡུལ་ཁྱབ་པ་ལ་ཁྱད་པར་མེད་དོ།  ། ཨོ་ལ་པ་ཏིའི་མན་ངག་རྫོགས་སོ།  ། འདི་ནི་བླ་མ་རྗེ་བཙུན་གཡུ་རྩེ་ནེ་འབུར་ན་བཞུགས་པའི་ཚེ།  ཉང་གྲགས་སེས་གསོལ་བ་བཏབ་ནས་མཛད་པའོ། །  ། །